Norge bidrar med en kompanistridsgruppe på om lag 200 soldater til NATOs nye bataljoner i Øst-Europa.

Det norske bidraget starter i 2017 og skal stå i om lag seks måneder.

– Vi kommer tilbake til nøyaktig hvordan innretningen blir, sier forsvarsminister Ine Eriksen Søreide (H) til norsk presse på NATO-toppmøtet i Polen.

De fire bataljonene i Polen og Baltikum skal til sammen bestå av inntil 4.000 soldater.

Det er ventet at Tyskland skal lede bataljonen i Litauen, mens Storbritannia får hovedansvaret i Estland, USA i Polen og Canada i Latvia.

NATOs generalsekretær Jens Stoltenberg sier bataljonene er ett av flere elementer i alliansens styrkede nærvær i øst.

– NATO vil igjen sende et klart budskap om at vi er her for å forsvare våre allierte, sa Stoltenberg på vei inn til NATO-toppmøtet fredag formiddag.

– De fire bataljonene blir flernasjonale, noe som er et klart budskap om at et angrep på ett land vil utløse et svar fra hele alliansen, sa han.

Russland anklager NATO for aggressiv retorikk og aggressive handlinger nær de russiske grensene. Det avviser Stoltenberg.

– Det var ingen i NATO som snakket om slikt militært nærvær før Russland annekterte Krim, sa han.

– NATO søker ikke konfrontasjon. Vi ønsker ikke en ny kald krig. Den kalde krigen er historie og bør forbli det.

Det norske bidraget til NATOs nye bataljoner i Øst-Europa har en prislapp på rundt 75 millioner kroner, opplyser statsminister Erna Solberg (H).

Hun tar forbehold om at tallet ikke er nøyaktig, ettersom alle detaljer ennå ikke er på plass.

– Det er innenfor rammene av det vi gjør i internasjonale operasjoner neste år, sier Solberg.

(©NTB)